Andrijana Trišić

**Andrijana Trišić** (Bajina Bašta, 2. septembar 1994) jest magistrica i profesorica fizičkog vaspitanja i sporta, licencirani nogometni sudija i srpska nogometašica. Igra za ženski nogometni klub SFK 2000 Sarajevo, sa kojim se takmiči u Premijer ženskoj ligi BiH. Članica je ženske nogometne reprezentacije Srbije i ženske futsal reprezentacije Srbije.

## Obrazovanje 
Osnovnu školu "Rajak Pavićević" završila je u Bajinoj Bašti 2009. godine. Nakon završene srednje škole upisala se na Fakultet sporta i fizičkog vaspitanja u Beogradu, gdje 27. 9. 2018. godine uspješno brani završni rad na temu: *Status stopala fudbalerki seniorskog tima ŽFK Požarevac* i stiče zvanje *diplomirani profesor fizičkog vaspitanja i sporta*. Mentor njenog rada je bio vanredni profesor dr Dejan Ilić. Po završetku master akademskih studija, 16. 7. 2020. godine, uspješno brani završni rad na temu: *Nasilje nad fudbalskim sudijama Prve beogradske lige od strane publike i aktera fudbalske utakmice* i stiče zvanje *diplomirani profesora fizičkog vaspitanja i sporta - master*. Mentor njenog rada je vanredna profesorka dr Sandra Radenović.

## Sportska karijera 
Od najranije dobi zainteresirala se za igranje nogometa, uglavnom s dječacima svojih godina u rodnoj Bajinoj Bašti. Igrala je utakmice i turnire u sportskom centru Bora Milutinović. Na jednom takmičenju, koje je održano u Guči, proglašena je najboljom igračicom, a izviđač koji je prisustvovao utakmicama u potrazi za talentovanim nogometašicama bio je impresioniran njenom igrom, pa je ubrzo dobila poziv za učešće na kampu u Karatašu.

### Mlađa karijera 
Prve nogometne korake napravila je u OFK Kosmos iz Bajine Bašte, kada je trener kluba bio Srđan Sladojević. Od Darka Stojanovića, trenera ŽFK LASK iz Lazarevaca, dobila je poziv 2006. godine da se pridruži timu, pa je u tom periodu igrala za oba tima. Nakon završene osnovne škole, pridružila se ŽFK Mašinac, s kojim igra na UEFA Liga prvaka za žene 2009-2010. Nakon druge godine srednje škole, dobila je poziv od ŽFK Napredak iz Kruševca, za koji je nastupala do 2013. godine.

### Viša karijera 
Od 2013. godine igra za ŽFK Crvena zvezda, sa kojim se takmiči u Superligi Srbije u ženskom nogometu. Igra na poziciji vezne igračice. Otišla je, kao pozajmljena igračica, na dvije godine u ŽFK Požarevac, za koji je igrala sezonu i po, a od 24. marta 2014. godine postala je standardna nogometašica Crvene zvezde.

Odigrala je ukupno 61 meč u crveno-bijelom dresu, a prema tom parametru nalazi se na spisku prvih 15 igrača sa najviše nastupa u klubu. Na terenu je u prosjeku provodila 80 minuta po utakmici. Ostvarila je 54 osvojene i 33 izgubljene lopte. Poslala je 15 hitaca prema protivničkoj mreži, od kojih je deset ušlo u gol. Nije uspjela ući na listu strijelaca, ali je upisala osam asistencija. Zabilježila je ukupno 610 dodavanja sa stopom uspjeha od 82%. Njene nastupe za ŽNK Crvena zvezda profesionalna nogometna javnost ocijenila je prosječnom ocjenom 8.

Od početka januara 2021. godine nastupa za ŽFK Požarevac. Igra na poziciji vezne igračice. Tokom nogometne sezone 2020/2021 igrala je deset puta za tim i postigla dva gola; dobila je jedan žuti karton, a njene nastupe sportska je javnost ocijenila prosječnom ocjenom 7,5. Njeni pasovi sa sredine terena prema zoni napada značajno su rezultirali pogotkom napadačica. Svojim nastupima pomogla je klubu da bude visoko rangiran na kraju sezone, pa će ŽNK Požarevac nastaviti igrati u Superligi Srbije u ženskom fudbalu i tokom sezone 2021/2022.

Od početka septembra 2021. godine nastupa za ŽFK Sloga. Igra na poziciji napadačice.

### Reprezentacija 
Kao omladinka igrala je za žensku nogometnu reprezentaciju Srbije u prvom kolu kvalifikacija za Evropsko prvenstvo za žene 2012-2013, kada je u dvije utakmice postigla dva gola. Nalazi na spisku igračica koje je selektor Predrag Grozdanović objavio 14. februara 2020. godine, prije kvalifikacione utakmice protiv Sjeverne Makedonije u okviru kvalifikacija za Evropsko prvenstvo u fudbalu za žene 2021, Grupa G.

Za futsal se zainteresovala tokom studija. Nastupa za ženski futsal tim SIND, sa kojim igra na međunarodnim sportskim studentskim turnirima pod nazivom UNIADA. Od maja 2018. godine, na poziv selektora Dejana Majesa, nastupa za žensku futsal reprezentaciju Srbije. Nastupala je kada je ženska futsal reprezentacija Srbije igrala kvalifikacije za Futsal Euro 2019, i tada je postigla dva gola. Nastupala je kada je ženska futsal reprezentacija Srbije osvojila Kup četiri nacije u konkurenciji reprezentacije Slovenije, Slovačke i Češke. Igrala je međunarodne prijateljske utakmice protiv futsal timova Ukrajine i Mađarske. Nastupala je početkom maja 2021. godine, kada je ženska futsal reprezentacija Srbije igrala kvalifikacije za Futsal Euro 2022 i tada je protiv selekcije Litvanije postigla tri gola.

## Zanimljivosti 
Imala je ozbiljnu ozljedu koljena i morala je nositi gips od prepona do nožnih prstiju kada je bila prisiljena napraviti pauzu od šest mjeseci. Uz pomoć trenera Dejana Timotijevića i sportskog doktora Vladimira, brzo je povratila mišićni tonus i snagu, pa je nastavila da trenira i igra nogomet. U utakmici protiv ŽNK Mačva Šabac postigla je gol iz kornera za ŽNK Mašinac. Sa tek napunjenih 15 godina bila je najmlađa igračica UEFA ženske lige prvaka 2009-2010. Početkom septembra 2020. godine imala je povredu koljena, a nakon uspješne operacije i brzog oporavka nastavila je ponovo igrati nogomet od januara 2021. godine. Kao uzor mladim nogometašicama, učestvovala je u akciji fudbalskog saveza Srbije pod sloganom: *Fudbal je za svakoga! Fudbal je za devojčice!* sa ciljem popularizacije nogometa među mlađom ženskom populacijom u Srbiji.

## Sudijska karijera 
Nakon dobijanja sudijske licence postaje nogometni sudija. Za takmičarsku sezonu 2017/2018 nalazi se na spisku sudija prve beogradske lige, treća kategorija. Za takmičarsku sezonu 2018/2019, nalazi se na spisku sudija Super i Prve lige Srbije za žene.

## Reference 
## Vanjski linkovi 
*Kup četiri nacije
*Intervju za Vesti
*Intervju za Dnevno
*Andrijana Trišić, intervju za Sport indeks 
*Portal Moja Crvena Zvezda: Vladimir Vorih u intervjuu sa Andijanom Trišić

Kategorija:Rođeni 1994.
Kategorija:Živi ljudi
Kategorija:Srbijanske nogometašice
Kategorija:Biografije, Bajina Bašta